सेंसेक्स 67,619 और निफ्टी 19,991 पर पहुंचा, रिलायंस फाइनेंशियल के शेयर की कीमत 261 रुपए तय
BSE NSE Sensex Today, Stock Market Latest Updates  आज शेयर बाजार में फ्लैट कारोबार देखने को मिल रहा है। सेंसेक्स 25 अंक गिरकर 67,074 के स्तर पर खुला। निफ्टी में सिर्फ 2 अंकों की कमजोरी रही
शेयर बाजार ने आज फिर आज फिर नया ऑलटाइम हाई बनाया है। सेंसेक्स ने कारोबार के दौरान 67,619 और निफ्टी ने 19,991 का स्तर छुआ। हालांकि इसके बाद बाजार थोड़ा नीचे आया और सेंसेक्स 474 अंक बढ़कर 67,571 के स्तर पर बंद हुआ।
निफ्टी में भी 146 अंकों की तेजी रही। ये 19,979 के स्तर पर बंद हुआ। सेंसेक्स के 30 शेयरों में से 22 में तेजी और 8 में गिरावट देखने को मिली। लगातार छठवें दिन बाजार चढ़कर बंद हुआ है। सेक्टोरल इंडेक्स में FMCG, फार्मा और बैंकिंग शेयरों के इंडेक्स 1% से अधिक की तेजी के साथ बंद हुए। दूसरी तरफ आईटी, टेक, पावर और कंज्यूमर ड्यूरेबल्स शेयरों में गिरावट रही।
पहली तिमाही में इंफोसिस का मुनाफा 11% बढ़ा
भारत की दूसरी सबसे बड़ी आईटी कंपनी इंफोसिस ने वित्त वर्ष 2024 की पहली तिमाही (अप्रैल-जून) में 5,945 करोड़ रुपए का नेट प्रॉफिट दर्ज किया। पिछले साल की इसी अवधि में यह 5,362 करोड़ रुपए रहा था। यानी इसमें 11% की बढ़ोतरी हुई है। पहली तिमाही में कंपनी की आय 37,933 करोड़ रुपए रही है।
रिलायंस का फाइनेंशियल सर्विसेज बिजनेस अलग हुआ
रिलायंस इंडस्ट्रीज लिमिटेड यानी RIL का फाइनेंशियल सर्विसेज बिजनेस 'जियो फाइनेंशियल सर्विसेज' आज (20 जुलाई) को अपनी मूल कंपनी से अलग हो गया। डिमर्जर के बाद प्राइस डिस्कवरी मैकेनिज्म के तहत जियो फाइनेंशियल सर्विसेज के शेयर का भाव 261.85 रुपए तय हुआ।
रिलायंस इंडस्ट्रीज NSE पर सुबह 10 बजे 2580 रुपए प्रति शेयर पर सेटल हुआ, जो कल 2,841.85 प्रति शेयर पर था। इसी हिसाब से जियो फाइनेंशियल का रेट तय हुआ है। 2,841.85 रुपए में से 2580 घटाने पर होता है 261.85 रुपए।
संसद का मॉनसून सत्र आज से शुरू
संसद का मानसून सेशन आज से शुरू हो रहा है। यह 11 अगस्त तक चलेगा। इस दौरान 17 बैठकें होंगी। केंद्र सरकार मानसून सत्र में 31 बिल ला रही है। जिसमें 21 नए बिल हैं वहीं 10 बिल पहले संसद में पेश हो चुके। उन पर चर्चा होगी। सबसे ज्यादा चर्चित बिल दिल्ली में अफसरों के ट्रांसफर-पोस्टिंग से जुड़ा अध्यादेश है।
कल भी बनाया था ऑलटाइम हाई
इससे पहले शेयर बाजार ने कल यानी 19 जुलाई को भी ऑलटाइम हाई बनाया था। तब सेंसेक्स ने कारोबार के दौरान 67,171 और निफ्टी ने 19,851 का स्तर छुआ था। हालांकि इसके बाद बाजार थोड़ा नीचे आया और सेंसेक्स 302 अंक बढ़कर 67,097 के स्तर पर बंद हुआ। निफ्टी में भी 83 अंकों की तेजी रही। ये 19,833 के स्तर पर बंद हुआ था।
